Mestská časť Bratislava-Petržalka
vyhlasuje podľa ust. § 281 až 288 Obchodného zákonníka 

obchodnú verejnú súťaž

na dlhodobý prenájom objektu na Tupolevovej ulici č. 7a (bývalý objekt D/Š LUDUS)

s týmito podmienkami:

1.	Predmetom návrhu zmluvy bude dlhodobý prenájom objektu na Tupolevovej ulici č. 7a v k. ú. Petržalka, na dobu 20 rokov.
2.	Objekt bude slúžiť na kultúrno-spoločenské, výchovné, športové a odborno vzdelávacie činnosti vrátane s tým spojenými možnosťami občerstvenia pre účastníkov.
3.	Súťažiaci ponúkne vyhlasovateľovi záväzné termíny spojené s rekonštrukciou objektu, ktorú vykoná na vlastné náklady.
4.	Súťažiaci ponúkne vyhlasovateľovi záväzný termín sprevádzkovania objektu.
5.	Súťažiaci ponúkne vyhlasovateľovi výšku ročného nájomného za predmet nájmu.
6.	Súťažiaci predloží vyhlasovateľovi návrh nájomnej zmluvy na dlhodobý prenájom predmetu nájmu.
7.	Súťažiaci prijíma podmienku, že v lehote 15 dní od oznámenia výsledku súťaže preukáže svoju solventnosť na realizáciu rekonštrukcie objektu, inak má vyhlasovateľ právo odstúpiť od zmluvy.
8.	Prístup k nehnuteľnosti za účelom obhliadky je možné dohodnúť s oddelením nakladania s majetkom, referát správy miestneho majetku, 6. poschodie, č. dverí 610, 611, telefón 68 286 876, 68 286 873.
9.	Návrhy na uzavretie zmluvy podávajte písomne na adresu Mestská časť Bratislava-Petržalka, Kutlíkova 17, 852 12 Bratislava v zalepenej obálke a s výrazným označením súťaž „Dlhodobý prenájom objektu na Tupolevovej ulici č. 7a“. Túto obálku vložte do druhej obálky s označením „Prihláška do súťaže – objekt Tupolevova 7a“, kde okrem spomínanej zalepenej obálky s návrhom na uzavretie zmluvy vložte list s identifikačnými údajmi o osobe súťažiaceho (pri právnickej osobe: názov, právna forma, sídlo a IČO; pri fyzickej osobe: meno, priezvisko, adresa, rodné číslo). Lehota na predkladanie návrhov zmlúv končí dňa 26. 02. 2010 o 12,00 hod.
10.	Výsledok vyhodnotenia súťaže bude oznámený účastníkom písomnou správou odoslanou najneskôr do 19. 03. 2010 (záväzná je pečiatka pošty s dátumom odoslania).
11.	Návrh zmluvy je už po jeho predložení neodvolateľný.
12.	Oprava chýb v predložených návrhoch sa vylučuje.
13.	Vyhlasovateľ si vyhradzuje právo odmietnuť všetky predložené návrhy alebo zrušiť súťaž.

Milan Ftáčnik
starosta
 mestskej časti Bratislava-Petržalka